ESST Master

ESST er et tverrfaglig masterprogram der du lærer å forstå samspillet mellom samfunn, vitenskap, innovasjon og teknologi. Du får en innføring i både innovasjonsstudier og vitenskaps- og teknologistudier (STS), og velger deretter å spesialisere deg i et av feltene.
Interesse for teknologi, samfunn og innovasjon
Dette masterprogrammet henvender seg til studenter med interesse for teknologi, samfunn og innovasjon som vil forstå rollen kunnskap og teknologi spiller i moderne økonomi og samfunnsliv. Våre to fagfelt gir samfunnsfaglige perspektiver på teknologisk endring, og som muliggjør analyse av kunnskap, teknologi og innovasjon som sosio-kulturelle fenomener.
Tverrfaglig
Du vil lese faglitteratur fra etablerte disipliner som sosiologi, filosofi, økonomi, historie og antropologi, men aller viktigst er de nyere fagtradisjonene Innovasjonsstudier og vitenskaps- og teknologistudier (STS). Alle forelesere på TIK-programmet hører til enten innovasjonsstudier eller STS, og du vil få en god innføring i begge fagfelt. I andre semester velger du å spesialisere deg i ett av feltene.
Godt studiemiljø - tett på forskerne
Studiemiljøet på TIK-senteret er lite og intimt, og deles med studentene på masterprogrammet Teknologi, innovasjon og kunnskap. Dere er til sammen rundt 35-40 studenter på begge programmene.
Du får god tilgang på forskningsmiljøet ved TIK-senteret. TIK-senteret har 30-40 vitenskapelig ansatte, og du vil møte flere av disse som forelesere. I tillegg er alle fagseminarer og lignende arrangementer på senteret åpne for studenter. Hvert år presenteres pågående forskning ved TIK-senteret som studentene kan søke å knytte seg opp mot i skrivingen av egen masteroppgave. Noen studenter tar også oppdrag som vitenskapelige assistenter i senterets forskningsprosjekter.
Sist, men ikke minst, får du muligheten til å delta i TIK-senterets egne studentforening og bidra til studentmagasinet Teknovatøren.
Programmets oppbygning
ESST er et intensivt fulltidsstudium normert til 1 1/2 år, og du får muligheten til å dra på utveksling underveis hvis du ønsker det.
Studiet består av to hoveddeler. Den første delen gjennomføres i høstsemesteret. Da tilbys et felles introduksjonskurs (TIK4001) som presenterer fagfeltene innovasjonsstudier og STS. I vårsemesteret velger du et spesialiseringsemne og begynner arbeidet med masteroppgaven som skal leveres påfølgende semester. Oppgaven skrives på engelsk og leveres i begynnelsen av oktober i tredje semester.
I andre semester kan du reise på utveksling til et av våre partneruniversiteter i ESST-nettverket (The European Inter-University Association on Society, Science and Technology), hvis du vil ta spesialiseringsemnet ditt i utlandet. ESST-programmet inngår nemlig i et nettverk av europeiske universiteter som tilbyr kurs på hver sine spesialfelt. En oversikt over de ulike spesialiseringene kan du finne på ESST-nettverkets hjemmeside. Du opparbeider deg god språkkompetanse ved å levere alle skriftlige oppgaver på engelsk, og gjennom eventuell utveksling til andre ESST-universiteter. Som student på et intensivt 1 ½-årig masterprogram lærer du å jobbe effektivt.
Hva lærer du?
 Som student ved TIK-senteret får du dyptgående kunnskap om samspillet mellom samfunnsforhold og teknologisk utvikling. Du får innsikt i tverrfaglige perspektiver fra innovasjonsstudier og vitenskaps- og teknologistudier (STS) på hvordan samfunnsmessige forhold påvirker teknologisk nyskaping og innovasjon. Du lærer også om hvordan vår oppfatning og bruk av vitenskap og teknologi formes av politiske og sosio-kulturelle forhold.
Både innovasjonsstudier og vitenskaps- og teknologistudier legger vekt på konkrete og empiriske analyser av hvordan kunnskaps-, teknologi- og innovasjonsprosesser foregår i praksis.
Undervisningen tar opp dagsaktuelle problemstillinger knyttet til temaer som:
· Det grønne skiftet
· Forskningspolitikk
· Energi og klima
· Bioøkonomi
· Livsvitenskap (helse, medisin, miljø)
· Velferdsteknologi
På TIK-senteret legger vi opp til en dynamisk undervisningsform som inkluderer forelesninger, seminarer, gruppearbeid, individuelt arbeid, og ekskursjoner til sentrale aktører som for eksempel Forskningsrådet, Teknologirådet, Telenor og Teknisk museum. 

Kunnskap
· Du har avansert teoretisk og empirisk kunnskap om samspillet mellom vitenskap, teknologi og samfunn.
· Du har forståelse for hvordan vitenskapelig kunnskap brukes i utformingen av politikk, og hvordan politikk påvirker forskning.
· Du har forståelse for hvordan teknologiske endringsprosesser og organisering av forskning foregår i bedrifter og organisasjoner.
· Du har inngående innsikt i hvordan innovasjon oppstår og påvirker samfunnet.
· Du har kjennskap til metodiske og analytiske verktøy og du kan vurdere deres egnethet for å analysere en konkret problemstilling.
Ferdigheter
· Du kan analysere teknologiens og vitenskapens rolle i dagsaktuelle saker fra et samfunnsfaglig og kritisk perspektiv.
· Du kan anvende fagkunnskap og faglig argumentasjon i en bredere samfunnsdebatt.
· Du kan stille presise forskningsspørsmål, utvikle forskningsdesign, og innhente og analysere data, samt formidle resultatene på en hensiktsmessig måte.
· Du kan gjennomføre et forskningsprosjekt i tråd med gjeldende forskningsetiske prinsipper.
· Du kan anvende engelsk som fagspråk.
· Du lærer å jobbe effektivt og målrettet innenfor en begrenset tidsramme.
Generell kompetanse
· Du kan arbeide selvstendig, har god skriftlig og muntlig framstillingsevne, og evne til kritisk refleksjon.
· Du kan gi konstruktive tilbakemeldinger på andres arbeid og nyttiggjøre deg av kritiske innspill på eget arbeid.
· Du har en grunnleggende bevissthet om etiske dimensjoner og dilemmaer knyttet til teknologi og vitenskap.
· Du kan sette deg inn i store mengder informasjon og identifisere hva som er faglig relevant for en konkret arbeidsoppgave.
· Du har evnen til å arbeide målrettet og resultatorientert både selvstendig og som en del av en gruppe.

